Gandia deixa d'estar en risc financer en assumir el Ministeri d'Hisenda la solució liderada per l'Ajuntament
06 maig 2025

## Gandia deixa d'estar en risc financer en assumir el Ministeri d'Hisenda la solució liderada per l'Ajuntament06 maig 2025Última actualització: 06 maig 2025

![](../gestion/img/5f43048cb8efb5730f73d0ff01f88a8aec746a61c82fc0e6e48754d8607fcc57.jpg)  
  

El risc financer de l’Ajuntament de Gandia és ja història. En roda de premsa, l’alcalde **José Manuel Prieto**, acompanyat pel regidor d’Hisenda, **Salvador Gregori**, ha informat de l’aprovació per part de la Junta de Govern Local de la sol·licitud per a acollir-se a un nou model financer impulsat pel Ministeri d’Hisenda i del qual es beneficiarien 85 municipis d’Espanya. Aquesta mesura amplia en 20 anys el termini d’amortització del seu deute pendent, portant-lo fins a 2070 i consolidant la seua posició com a referent nacional en gestió econòmica.

La mesura s’emmarca en una estratègia de sostenibilitat financera promoguda pel Govern d’Espanya i destinada a municipis amb dificultats estructurals de deute, però que hagen demostrat solvència i responsabilitat fiscal. En aquest context, Gandia no sols compleix els requisits, sinó que és reconeguda com a model pioner, ja que el disseny tècnic del nou sistema d’amortització s’inspira directament en el pla desenvolupat pel mateix Ajuntament en exercicis anteriors.

Segons ha explicat l’alcalde Prieto, “_aquesta iniciativa permet continuar amortitzant deute, però amb molt menys esforç pressupostari, garantint alhora la capacitat inversora del municipi, quelcom fonamental per continuar impulsant el creixement econòmic, social i cultural de Gandia_”. Ha afegit que és fruit d’“_haver fet els deures, d’haver retornat bona part del deute que vam heretar i fent-ho en alguns anys per damunt del que se’ns demanava, i tot això, alhora que enfortim les inversions per a generar noves oportunitats_”.

**Dades clau del nou pla:**

*   Ampliació del termini d’amortització del deute: de 2050 a 2070.
    
*   Tipus d’interés fix preferencial: 0,65% mitjà ponderat, la qual cosa assegura estabilitat i previsió.
    
*   Model d’amortització geomètric: acompassa els pagaments al creixement vegetatiu dels ingressos municipals, afavorint una transició ordenada cap a la normalització financera total.
    
*   Càrrega pressupostària per a 2026: només 2 milions d’euros entre capital i interessos, equivalents al 2% del pressupost municipal.
    

Aquesta reformulació del calendari financer anirà acompanyada de l’activació de les regles fiscals vigents des de gener de 2025, que obliguen les entitats amb estabilitat pressupostària i romanent positiu a realitzar amortitzacions anticipades. Així, aquest mateix any, Gandia amortitzarà 3,8 milions d’euros addicionals, que se sumen a l’amortització ordinària ja prevista. Amb això, s’assolirà una reducció històrica: 100 milions d’euros menys de deute respecte a 2015, quan la xifra ascendia a 350 milions. En finalitzar 2025, l’endeutament municipal se situarà al voltant dels 250 milions.

“_Continuem amortitzant, però amb menys esforç. A més, amb l’activació recent de les regles fiscals, se’ns obliga als municipis amb estabilitat pressupostària i romanent de tresoreria positiu com el nostre a amortitzar anticipadament, la qual cosa repercutirà, de nou, en una menor càrrega financera futura_”, ha asseverat l’alcalde, incidint que “_amb aquest acord s’encarrila definitivament la solució financera de la ciutat_”.

**Visió de futur: més enllà del deute**

Prieto ha aprofitat la seua intervenció per a traçar les línies estratègiques del futur econòmic de Gandia. “_No es tracta únicament de pagar menys o pagar a terminis, es tracta de garantir que Gandia puga continuar creixent, generant ocupació, atraient talent i oportunitats, i consolidant-se com una ciutat innovadora i culturalment viva_”, ha explicat.

Entre els principals vectors de desenvolupament per als pròxims anys que ha posat en valor destaquen:

*   Diversificació del teixit econòmic, combinant sectors tradicionals amb altres d’alt valor afegit i contingut tecnològic.
    
*   Aposta pel talent local i atracció de professionals de fora, generant un ecosistema favorable per a la innovació.
    
*   Impuls a la sostenibilitat ambiental: consolidar una Gandia verda, resilient i preparada davant els reptes del canvi climàtic.
    
*   Reforç del lideratge cultural de la ciutat, com a espai de referència i trobada dels moviments culturals contemporanis.
    

A més, l’alcalde ha reafirmat el compromís del govern municipal amb la responsabilitat social: “_Ningú es quedarà enrere. Les ajudes continuaran arribant a qui les necessite, però sempre amb corresponsabilitat, perquè l’esforç compartit és la clau de l’èxit col·lectiu_”.

**Credibilitat institucional**

Prieto ha subratllat que el reconeixement de Gandia com a cas d’èxit per part del Ministeri d’Hisenda ha permés a l’Ajuntament accedir a condicions de refinançament inèdites per al conjunt de les entitats locals. “_Hui, Gandia és sinònim de gestió rigorosa, visió de conjunt i estabilitat. És un orgull que el nostre Ajuntament siga un referent, i això no és fruit de la casualitat, sinó del treball seriós i constant des de 2015_”, ha assenyalat.

Finalment, l’alcalde ha conclòs la seua intervenció amb un missatge clar: “_Aquest Govern té un pla econòmic. Gandia té rumb, té futur, i sobretot, té una gestió responsable que garanteix la compatibilitat entre pagar el que es deu i continuar invertint en el que la nostra ciutat necessita_”.

Per la seua part, Gregori ha afirmat que l’acord “_suposa una notícia enorme per a la ciutat. Cal entendre la magnitud de l’acord i el treball que s’ha fet des de Gandia per a convertir-se en un referent de bon comportament econòmic i de gestió responsable_”, i ha reafirmat el compromís de l’executiu municipal per continuar complint amb els acords i generant noves oportunitats d’inversió i ocupació.

[Twittear](https://twitter.com/share)